S a j t ó k ö z l e m é n y

Közös ételosztás, tüdőszűrés és orvosi vizsgálat a rászorultakért

**Budapest** – A Baptista Szeretetszolgálat a Magyar Máltai Szeretetszolgálattal közösen március 4-én, pénteken 15 órától és március 5-én, szombaton 12 órától 500-500 adag meleg ételt (paprikás krumplit és káposztás húslevest) osztott, illetve oszt ki a rászorulóknak a Batthyány téri máltai központ udvarán. A rászorultakat tüdőszűrés és mozgó orvosi szolgálat is várta, várja.

A téli, úgynevezett krízis időszak végén különösen nagy szükség van az ellátásra, az orvosi vizsgálatra. A pénteki közös ételosztásban részt vett Nyitrai Imre szociálpolitikáért felelős helyettes államtitkár –aki korábban, évekkel ezelőtt kezdeményezője volt a két segélyszervezet első ilyen közös akciójának – és Hári Tibor, a Baptista Szeretetszolgálat ügyvezető igazgatója is. Utóbbi elmondta: a Baptista Szeretetszolgálat az elmúlt hónapokban körülbelül 800 embert látott el naponta intézményeiben, amelyek telt házzal működtek egész télen, néha még a férőhelyek számát is túl kellett lépniük az ellátás érdekében. A Budapesti Hajléktalanügyi Konzorcium tartósan utcán élő emberek elhelyezésének érdekében kérte a Baptista Szeretetszolgálatot arra, hogy közel 200 embernek biztosítson fedelet és ellátást az elmúlt év márciusa és decembere között. Jól mutatja a többi szervezettel való együttműködést az is, hogy a Magyar Máltai Szeretetszolgálat és a Menhely Alapítvány ugyancsak több személy elhelyezését kérte a baptista intézményektől. Budapesten, Pest megyében és a Dunántúlon naponta több mint háromezer, Nógrád és Heves megyében pedig további kétezer rászorult meleg étkezését biztosítja a segélyszervezet.

Budapest, 2016.03.04.